Bəfilísta bə́ ngalúman ai Ísraɛ̂l, ńdɔ̄ Ísraɛ̂l bə́ ngátúb Bəfilísta, bə́ ngakə bâku mim̀bəg á ǹkǒl Gilboa. 2Ńdɔ̄ Bəfilísta bə́ ngákə yádǎn Sául bân bɔ́n, bə́ wé Yonathán, ai Avinadav, ai Malki Shua, bɔ́n bə́ Sául. Adǐd bítá ásə̄ á ngádaŋ fɔ́ɔ́ tǒŋ Sául, bəwoa bílâ bə́ kə́ fɔ́ɔ́ nyé lad, bə́ bálí nyé mod avə́ŋ. 4Sául nyé ai m̀bəgə bikpəlé wōē nâ: “Tyé fɔ̄ɔ̄ ókəŋ bítá wóe ó túbúlu ma, bísosol bí bod bílí bí zā sɔ́ ma túbulu, bə́ ngakpə́lə̄ fə ma.” Ńdɔ m̀bəgə bikpəlé á ngábɛn, amú ā kɔnɔ m̀bə̂ wǒŋ. Ńdɔ fɔ́ɔ́ Sául a ngánɔŋ okəŋ wóé, a kə́ dziban étē. 5Á yén, ḿbəgə bikpəlé á ngāyén naa Sául a wú yǎ, nyé a dzǐbān fɔ̄ɔ̄ fə okəŋ bítá wóé, a wúú ai nyé fūfulu. 6Amǒs tē Sául a wúú ai bɔ́n bóé bə́lɛ́ ai m̀bəgə bikpəlé wōé ai bod bóé bə́sə. 7Á yén, Ísraɛ̂l yǎ bə́ ngábə́ á ḿbīgīlí á yād ai á Yórdan á yād bə́ ngáyén anə́ Ísraɛ̂l bátúb, ai nâ Sául bân bɔ́n bóé bə́ wú yǎ, ńdɔ̄ bə́ ngáman fɔ́ɔ́ kódō á māl mábán, bə́ mān túb. Bəfilísta bə́ sɔ́ mǎn tɔbɔ étē. 8Kídí é ngāyi lénde Bəfilísta bə́ sɔ́ naa bázu sǎ byə́m á mim̀bim. Bə́ sɔ́ kɔ́b naa Sául bân bɔ́n bóé bə́lɛ́ bə́ dzōgó á ńkǒl Gilboa. 9Ńdɔ̄ bə́ ngátsíg Sául ǹló, bə́ mān sǎ bikpəlé bíé bə́ lómó naa bə́ kə́ bákɔ̄dan ai wá á sí Bəfilísta nâ bə́ kad bəzambá bábán ai bod fwé. 10Ńdɔ̄ bə́ ngákə nyiě bikpəlé bíé á tə́mpɛl Bastarté, m̀bim wóé óbēn bə́ kə́ kəle á m̀fǐm Beth Shéân. 11Bǒd yā Yavɛsh yǎ Galaad bə́ wógó é mam mə́sə̄ yā Bəfilísta bə́ ngábɔ̄ Sául. 12Ńdɔ miǹgugúl mí fám mísə̄ mí ngábumi á sí mí wūlú ńgúmā ńtíé álú bə́ kə́ nɔŋ ḿbim Sául ai mim̀bim mí bɔ́n á Beth Shéân, bə́ kə́ə́ ai myá á Yabesh, bə́ mān mya dígi.